Gyda Westvold Hansen

Gyda Westvold Hansen (s. 20. huhtikuuta 2002) on norjalainen yhdistetyn hiihtäjä. Hän on voittanut kolme maailmanmestaruutta ja kahdesti maailmancupin kokonaiskilpailun.
Westwold Hansen on osallistunut yhdistetyn maailmancupiin heti ensimmäisestä naisille järjestetystä kilpailuista alkaen. Tuossa ensimmäisessä, joulukuussa 2020 Ramsaussa käydyssä kilpailussa hän oli mäkiosuuden paras ja sijoittui lopputuloksissa toiseksi. Koronaviruspandemian aiheuttamien peruutusten vuoksi tuo jäi kuitenkin kauden ainoaksi maailmancupkilpailuksi. Kaudella 2021–2022 Westwold Hansen voitti kokonaiskilpailun ylivoimaisesti. Maaliskuussa Schonachin ensimmäisessä kilpailussa hän kaatui mäkiosuudella mutta voitti kaikki muut seitsemän osakilpailua: joulukuussa Lillehammerin molemmat kilpailut, Otepään molemmat kilpailut ja Ramsaun kilpailun, tammikuussa Val di Fiemmen kilpailun ja maaliskuussa Schonachin jälkimmäisen kilpailun. Maailmancupkaudella 2022–2023 Westwold voitti maailmancupin maksimipistein voitettuaan kaikki kymmenen osakilpailua: joulukuussa kahdesti Lillehammerissa ja kahdesti Ramsaussa, tammikuussa Otepäässä ja kahdesti Seefeldissä, helmikuussa kahdesti Schonachissa sekä maaliskuussa Oslossa. Kaudella 2023–2024 hän voitti Lillehammerin molemmat kilpailut. Ramsaussa hän voitti gundersen-kilpailun ja oli individual compact -kilpailussa toinen. Oberstdorfissa hän sijoittui kolmanneksi ja toiseksi, Schonachissa kolmanneksi. Seefeldissä hän oli toinen. Otepäässä hän voitti yhteislähtökilpailun ja oli molemmissa Gundersen-kilpailuissa kolmas. Hän sijoittui kolmanneksi myös Oslossa ja Trondheimissa. Maailmancupin kokonaiskilpailussa hän oli toinen. Kaudella 2024–2025 hän sijoittui Lillehammerin kilpailuissa toiseksi ja kolmanneksi. Ramsaussa hän sijoittui kolmanneksi ja Schonachissa toiseksi. Seefeldissä hän oli toinen kaikissa kolmessa kilpailussa. Oslossa hän voitti sekä Gundersen- että Individual Compact -kilpailun. Maailmancupin kokonaiskilpailussa hän oli viides.
Naisten yhdistetty oli ensi kertaa arvokilpailuohjelmassa Oberstdorfin MM-kilpailuissa 2021. Westwold Hansen voitti kultaa Norjan ottaessa kolmoisvoiton. Mäkiosuudella häntä parempi oli hopeamitalille päätynyt Mari Leinan Lund. Planican MM-kilpailuissa 2023 Westwold Hansen oli henkilökohtaisessa kilpailussa mäkiosuuden paras ja voitti kultaa 11,5 sekunnin erolla Saksan Nathalie Armbrusteriin vaikka kaatui hiihto-osuudella. Hän voitti kultaa myös sekajoukkuekilpailussa Jens Lurås Oftebron, Ida Marie Hagenin ja Jarl Magnus Riiberin kanssa. Trondheimin MM-kilpailuissa 2025 hän voitti jälleen Gundersen-kilpailun ja sekajoukkuekilpailun maailmanmestaruudet sekä saavutti hopeaa 5 kilometrin yhteislähdön ja normaalimäen sisältäneessä kilpailussa.
Nuorten maailmanmestaruuskilpailujen ohjelmaan naisten yhdistetty tuli vuonna 2019 Lahdessa, jossa Westwold Hansen saavutti hopeaa. Vuonna 2020 Oberwiesenthalissa hän saavutti henkilökohtaisessa kilpailussa toistamiseen nuorten MM-hopeaa ja voitti sekajoukkueiden kilpailussa kultaa. Vuonna 2021 nuoret kilpailivat jälleen Lahdessa ja Westwold Hansen voitti kultaa sekä henkilökohtaisessa kilpailussa että sekajoukkueiden kilpailussa.
Westwold Hansenin serkku Therese Johaug on maastohiihdon moninkertainen arvokilpailuvoittaja.